Kɨni rakwakwi irə,
nərmama nepwɨn kamharə ihi ia nɨkare nui asori ipaka tɨ kwopun nəha nərmama me səvəi Iesu həməier ikɨn.
Nərmama me nəha hətoni mə nərineiv nɨtətə ouihi kuatia a ramərer ia kwopun nəha.
Irəha həukurən mə Iesu rɨnapkəputə mhə irə irəha nərmama me səvənhi,
mətə nərmama me səvənhi irəha əpa hənəsuə mamhəuvən.
Nɨtətə ouihi me nepwɨn həier ia taon Tiperias,
mhəuvehe ipaka tɨ kwopun nəha Iərɨmənu səkɨtaha rɨməni vivi Kumwesən tɨ bred,
nənə nərmama hani.
Ro iamɨnhi irə nəpɨn nərmama hətoni mə Iesu mɨne nərmama me səvənhi həiwən ia kwopun nəha,
həputə ia nɨtətə ouihi me nəha,
mhəuvən fwe Kapaneam,
mamhətui Iesu.
Iesu in nəveɡɨnien kauvehi nɨmɨruien irə
Nəpɨn irəha hətoni in ia nɨkare nui asori,
həni pen tukwe in mə,
“Iahatən.
Ikɨməuvehe nesən ia kwopun i?”
Mɨreɡi Iesu rɨni pen tɨ nirəha i mə,
“Kɨmiaha hiamətui iou tɨ nəfe?
Tɨ nəri nə mə hiənətə nɨmtətien me nepwɨn?
Rekəm!
Mətə iakani nɨpərhienien tukumiaha i mə kɨmiaha hiamətui iou tɨ nəri nə mə hiənani bred tɨpwɨmiaha rəsisi.
Tihəpwəh nəmwurien mə tihəuvehi nəveɡɨnien sə ramərɨr mətə tihəmwur mə tihəuvehi nəveɡɨnien sə raməmak rerɨn mauvei pehe nɨmɨruien rerɨn.
Nəveɡɨnien nəha Iəməti Iərmama truvei pehe m kɨmiaha.
Iəməti Iərmama in nəha Tata Kumwesən rɨnəmri pen raka mak səvənhi irə.”
Mɨreɡi irəha həni pen tukwe in mə,
“Kɨmaha tahaməkeikei mhəfo irə,
mho narimnari me nəha Kumwesən rokeikei?”
Mɨreɡi Iesu rɨni pen tɨ nirəha i mə,
“In i nəri Kumwesən rokeikei.
Kɨmiaha tihəni nɨpərhienien ia iəmə sə in rɨnərhi pehe i.”
Mɨreɡi irəha həni pen tukwe in mə,
“Ro iamɨnhi irə tiko nəfe nɨmtətien pwəh kɨmaha iahətoni,
nənə mhəni nɨpərhienien ia niram?
Nəfe nari tiko?
Kaha kupwən me səkɨtaha hənani nəveɡɨnien nəha mana fwe kwopun akwesakwes ikɨn.
Nəɡkiariien riti kɨmərai pen ia Nəkukuə Ikinan ramɨni iamɨnhi irə mə,
‘In ruvei pen mɨnraha nəveɡɨnien sə ruku pen ia neiai mə tuhani.’ ”
Mɨreɡi Iesu rɨni pen tɨ nirəha i mə,
“Iakani nɨpərhienien tukumiaha i.
Rɨpko mhə Moses ruvei pehe m kɨmiaha nəveɡɨnien sə ruku pen ia neiai,
mətə Tata səiou rauvei pehe m kɨmiaha nəveɡɨnien pərhien sə ruku pen ia neiai.
Nəveɡɨnien i Kumwesən rauvei pehe m kɨmiaha in i iəmə rukrutə ia neiai meiwaiu pehe.
In rauvei pehe nɨmɨruien m nərmama ia tɨprənə i.”
Mɨreɡi irəha həni pen tukwe in mə,
“Iəmə asori.
Tikuvei pehe nəveɡɨnien nəha m kɨmaha ia nəpɨn me.”
Mɨreɡi Iesu rɨni pen tɨ nirəha i mə,
“Iou nəveɡɨnien sə kauvehi nɨmɨruien irə.
Iərmama sə rauvehe tukw iou nukumhə trɨpkahi mhə in,
nənə iərmama sə rani nɨpərhienien ia nirak trɨpkəkwakwa mhə mwi ia nəpɨn riti.
Mətə iakuvəni pehe raka tukumiaha i mə kɨmiaha hiənətə raka iou,
mətə hiəpkɨni mhə nɨpərhienien ia nirak.
Nərmama me pam səməme Tata Kumwesən rauvei pehe miou tuhəuvehe tukw iou.
Nənə iərmama sə ruvehe tukw iou tapkəkoui irapw mhə in ia nəpɨn riti.
Iakani iamɨnhi irə tɨ nəri nə mə iou iapkukrutə mhə ia neiai meiwaiu pehe mə tako narimnari me sə iou əpa iakokeikei,
mətə iakukrutə ia neiai meiwaiu pehe mə tako narimnari me Iəmə sə rɨnərhi pehe iou rokeikei.
Nənə in i nəri Iəmə sə rɨnərhi pehe iou rokeikei.
Nərmama me pam səməme in ruvei pehe miou takəpwəh nətə wauien ia nirəha riti,
mətə ia nəpɨn sampam tako irəha pam hətui mwi ia nemhəien.
Nɨpərhienien nəri i in i Tata səiou rokeikei.
Nərmama me pam səməme hətə Tɨni,
mhəni nɨpərhienien irə,
tuhəuvehi nɨmɨruien rerɨn.
Ia nəpɨn sampam tako irəha hətui mwi ia nemhəien.”
Mɨreɡi nəkur Isrel kamhəɡkiari afafa mɨnraha me,
mamhəni ərəha Iesu tɨ nəri nə mə in rəɡkiari mɨni iamɨnhi irə mə,
“Iou nəveɡɨnien sə rukrutə ia neiai meiwaiu pehe.”
Irəha həni mə,
“Rosi Iesu əpa nəha tɨni Josef uə?
Kɨtaha səukurən tata mɨne mama səvənhi.
Ro iamɨnhi irə rəfo in ramɨni təkwtəkwuni mɨnuə ‘Iou iakɨməukruutə ia neiai meiwaiu pehe?’ ”
Mɨreɡi Iesu rɨni pen tɨ nirəha i mə,
“Tihəpwəh nəɡkiari afafaien m kɨmiaha me iamɨnhi irə.
Iərmama riti riwən ko ruvehe atukw tukw iou,
mətə Tata Kumwesən sə rɨnərhi pehe iou traməkeikei mɨvi in ruvehe tukw iou,
nənə ia nəpɨn sampam tako in rətui mwi ia nemhəien.
Kɨmərai pen ia nəkukuə me səvəi profet kupwən me mə,
‘Irəha pam nə Kumwesən trahatən irəha.’
Ro iamɨnhi irə nərmama me səməme kamhətərɨɡ ia Tata Kumwesən mamhəuvehi nukurənien tuhəuvehe tukw iou.
Nəɡkiariien nəha nɨpwran rɨpko mhə mə iərmama riti rɨnətə raka Tata Kumwesən,
rekəm.
Iərmama əpa sə ruku pen ia Kumwesən,
in nə rɨnətə Tata Kumwesən.
Iakani nɨpərhienien tukumiaha i.
Iərmama sə rani nɨpərhienien ia nirak nɨmɨruien rerɨn rɨnarə raka irə.
Iou nəveɡɨnien kauvehi nɨmɨruien irə.
Kaha me səkɨmiaha hənani nəveɡɨnien nəha mana fwe ia kwopun akwesakwes ikɨn,
nənə mhemhə.
In i nəveɡɨnien sə rukrutə ia neiai meiwaiu pehe mə iərmama ko rəni nənə məpwəh nemhəien.
Iou nəveɡɨnien sə ramɨru rukrutə ia neiai meiwaiu pehe.
Trɨni mɨnuə iərmama riti rəni nəveɡɨnien i in trɨmɨru rerɨn.
Nənə nəveɡɨnien sə takuvei pen mə nərmama ia tɨprənə i tuhəuvehi nɨmɨruien in i nɨpwrak.”
Iesu rɨni nəɡkiariien nəha,
nənə nəkur Isrel me hənaməvisə mɨnraha me,
mhəni mə,
“Iəmə nəha trəfo muvei pehe nɨpwran m kɨtaha sani?”
Mɨreɡi Iesu rɨni pen tɨ nirəha i mə,
“Iakani nɨpərhienien tukumiaha i.
Kɨmiaha tihaməkeikei mhani nɨpwrai Iəməti Iərmama,
mhənɨmwi nɨten.
Mə kɨmiaha hiəpwəh,
nɨmɨruien riwən ia kɨmiaha.
Iərmama sə raməni nɨpwrak mamənɨmwi nɨtek,
nɨmɨruien rerɨn rɨnarə raka irə,
nənə ia nəpɨn sampam iou tako in rətui mwi ia nemhəien.
Iakani iamɨnhi irə tɨ nəri nə mə nɨpwrak in nəveɡɨnien pərhien mɨne nɨtek in nənɨmwien pərhien.
Iərmama sə raməni nɨpwrak,
mamənɨmwi nɨtek,
rəpwit əknekɨn ia nirak iakəpwit əknekɨn irə.
Tata Kumwesən sə rɨnərhi pehe iou iakuvehe in ramɨru.
Iou iakauvehi nɨmɨruien ruku pen irə.
Ia noien nəha rəmwhen a mwi iərmama sə kəkwməni in ia nɨpwrak mɨne nɨtek truvehi nɨmɨruien ruku pen ia nirak.
In i nəveɡɨnien sə rukrutə ia neiai meiwaiu pehe.
Ropə ia mana nəha kaha kupwən me hənani,
mhemhə.
Iərmama sə raməni nəveɡɨnien i trɨmɨru rerɨn.”
Iesu rɨni nəɡkiariien me nəha ia nəkwai nimwəfwaki səvəi nəkur Isrel nəpɨn ramahatən nərmama me fwe Kapaneam.
Nərmama həpɨk həpwəh Iesu mhavən kɨrkɨri
Nərmama kamhəkurirə ia Iesu həpɨk həreɡi nəɡkiariien nəha həni mə,
“Nəɡkiariien nəha rɨskai.
Sin ko rətərɨɡ irə?”
Mətə Iesu ruvəukurən atukw raka ia rerɨn mə nərmama me səvənhi rerɨnraha rɨpkaɡien mhə tɨ nəɡkiariien nəha,
kamhəsiwənəsiwən tukwe.
Ro pen in rɨni pen tɨ nirəha i mə,
“Rəfo?
Rosi nəɡkiariien i ro kɨmiaha hiəmwei ia nahatətəien səkɨmiaha?
Mə nəɡkiariien nəha rɨskai tukumiaha,
tihəfətərɨɡ irə mə hiətoni Iəməti Iərmama rutə mwi ia kwopun rɨnamarə ikɨn kupwən?
Nənɨmwɨn Ikinan əpa rauvei pehe nɨmɨruien.
Nɨpwrai iərmama ko rɨpko mhə nəri nəha.
Nəɡkiariien me i iakɨməni pehe tukumiaha i ho nənɨmwɨn mhəuvei pehe nɨmɨruien.
Mətə kɨmiaha nepwɨn hiəpkɨni mhə nɨpərhienien ia nirak.”
(Iesu rɨni ianhi tɨ nəri nə mə ruvəukurən raka fwe kupwən nɨsɨmə nəha ia nirəha tuhəpwəh nɨniien nɨpərhienien irə mɨne sin nəha truvei pen in ia rəɡi nərmama səməme haməmwəki in.)
Nənə Iesu rarə mɨni mwi mə,
“Kɨmiaha nepwɨn hiəpkɨni mhə nɨpərhienien ia nirak.
Ro pen iakɨməni pehe tukumiaha i mə iərmama riti riwən ko ruvehe atukw tukw iou trɨni mɨnuə Tata Kumwesən rɨpkəseni mhə in.”
Nəpɨn Iesu rɨni pam nəɡkiariien nəha nərmama me səvənhi həpɨk həpwəh in mhərərɨɡ,
mhəpwəh mwi nukurirəien in.
Ro pen Iesu rɨni pen tɨ səvənhi nərmama me twelef mə,
“Kɨmiaha mwi hiokeikei mə tihəpwəh iou mamhəuvən?”
Mɨreɡi Saemon Pita rɨni pen tukwe in mə,
“Iərɨmənu.
Kɨmaha tihəuvən tɨ sin?
Ik əpa ikauvehi nəɡkiariien sə rauvei pehe nɨmɨruien rerɨn.
Kɨmaha iahəuvəuvehe raka mhəni nɨpərhienien ia niram,
mhəuvəukurən raka mə ik nə Iəmə Ikinan səvəi Kumwesən.”
Mɨreɡi Iesu rɨni pen tɨ nirəha i mə,
“Kɨmiaha i twelef nərmama me səiou,
iakɨnərpwi rəɡɨk ia kɨmiaha,
mətə kɨmiaha riti in iəremhə.”
In raməɡkiari ia Jutas tɨni Saemon Iskariot,
tɨ nəri nə mə Jutas riti ia twelef nərmama səvəi Iesu truvei pen Iesu ia reɡi nərmama səməme haməmwəki in.